title: RIALACHÁN CUR CHUN FEIDHME (AE) .../... ÓN gCOIMISIÚN lena leagtar síos rialacha maidir le doiciméid agus fógraí a cheanglaítear le haghaidh táirgí orgánacha agus táirgí atá á dtiontú a bheartaítear a allmhairiú isteach san Aontas

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 21.10.2021

               lena leagtar síos rialacha maidir le doiciméid agus fógraí a cheanglaítear le haghaidh táirgí orgánacha agus táirgí atá á dtiontú a bheartaítear a allmhairiú isteach san Aontas

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena leasaítear Rialachán (CE) Uimh. 834/2007 ón gComhairle
                  1
               , agus go háirithe Airteagal 39(2), pointí (b) agus (c) agus Airteagal 43(7) de,

               De bharr an mhéid seo a leanas:

               (1)I gcomhréir le hAirteagal 45(1) de Rialachán (AE) 2018/848, féadfar táirge a allmhairiú ó thríú tír chun an táirge sin a chur ar an margadh laistigh den Aontas mar tháirge orgánach nó mar tháirge atá á thiontú. Dá bhrí sin, is gá rialacha mionsonraithe a leagan síos le haghaidh oibreoirí áirithe san Aontas i leith coinsíneachtaí ar an teacht isteach san Aontas agus tar éis coinsíneacht nó cuid de choinsíneacht a scaoileadh i saorchúrsaíocht san Aontas. Is iad na hoibreoirí sin na hallmhaireoirí a chuireann an choinsíneacht i láthair lena scaoileadh i saorchúrsaíocht san Aontas nó oibreoirí a ghníomhaíonn thar a gceann, agus na céadchoinsínithe agus na coinsínithe a gheobhaidh an choinsíneacht nó cuid den choinsíneacht.

               (2)D’fhonn córas rialuithe oifigiúla a eagrú ar choinsíneachtaí lena n‑áirithítear inrianaitheacht, ba cheart don allmhaireoir réamhfhógra a thabhairt don údarás inniúil agus dá údarás rialaithe nó dá chomhlacht rialaithe féin maidir le teacht isteach coinsíneachta tríd an bhfaisnéis ábhartha maidir leis an deimhniú cigireachta dá bhforáiltear i Rialachán Tarmligthe (AE) 2021/xxx ón gCoimisiún
                  2
                [C(2021) 7387] a chur isteach.

               (3)Ina theannta sin, is gá rialacha mionsonraithe a leagan síos maidir lena mbeidh i sliocht an deimhnithe cigireachta agus, chomh maith leis sin, maidir leis na modhanna teicniúla trína mbeidh sé le heisiúint.

               (4)Ba cheart don allmhaireoir, don chéadchoinsíní agus don choinsíní an deimhniú cigireachta nó sliocht an deimhnithe cigireachta a sholáthar arna iarraidh sin do na húdaráis rialaithe nó do na comhlachtaí rialaithe. Is gá oibleagáidí breise a leagan síos a mhéid a bhaineann leis an bhfaisnéis atá le háireamh ag an allmhaireoir, ag an gcéadchoinsíní agus ag an gcoinsíní, faoi seach, sa tuairisc ar an aonad táirgthe orgánach nó ar an aonad atá á thiontú dá dtagraítear in Airteagal 39(1), pointe (d)(i), de Rialachán (AE) 2018/848.

               (5)Chun a áirithiú go ndéantar obair leantach cheart ar chásanna neamhchomhlíontachta, maidir le faisnéis faoi aon neamhchomhlíonadh amhrasta nó neamhchomhlíonadh a shuitear a bheith ann le linn an fhíoraithe a dhéanann údarás inniúil Ballstáit ar choinsíneacht, ba cheart í a chomhroinnt idir na Ballstáit agus an Coimisiún agus úsáid á baint as Córas Faisnéise na Talmhaíochta Orgánaí.

               (6)I ndáil leis an deimhniú páipéir cigireachta agus leis an sliocht páipéir as deimhnithe cigireachta, a fhormhuinítear ar pháipéar le síniú lámhscríofa i gcomhréir le Rialachán Tarmligthe (AE) 2021/xxx [C(2021) 7387], is gá ceanglais idirthréimhseacha a leagan síos chun go n‑úsáidfidh an céadchoinsíní agus an coinsíní deimhniú den sórt sin agus sleachta astu, chomh maith leis an gceanglas chun go mbeidh deimhniú den sórt sin agus sleachta astu ag gabháil leis na hearraí chuig áitreabh an chéadchoinsíní agus an choinsíní.

               (7)Ar mhaithe le soiléireacht agus deimhneacht dhlíthiúil, ba cheart feidhm a bheith ag an Rialachán seo ó dháta chur i bhfeidhm Rialachán (AE) 2018/848.

               (8)Tá na bearta dá bhforáiltear sa Rialachán seo i gcomhréir leis an tuairim ón gCoiste um Tháirgeadh Orgánach,

               TAR ÉIS AN RIALACHÁN SEO A GHLACADH:

               Airteagal 1

               Ábhar

               Leis an Rialachán seo leagtar rialacha síos maidir leis an méid seo a leanas:

               (a)na dearbhuithe agus an chumarsáid ó allmhaireoirí, ó oibreoirí atá freagrach as na coinsíneachtaí, ó chéadchoinsínithe agus ó choinsínithe chun táirgí a allmhairiú ó thríú tíortha chun na táirgí sin a chur ar an margadh laistigh den Aontas mar tháirgí orgánacha nó mar tháirgí atá á dtiontú; agus

               (b)an fógra ó údaráis inniúla na mBallstát maidir le neamhchomhlíonadh amhrasta coinsíneachtaí nó neamhchomhlíonadh coinsíneachtaí a shuitear a bheith ann.

               Airteagal 2

               Sainmhínithe

               Chun críocha an Rialacháin seo, tá feidhm ag na sainmhínithe seo a leanas:

               (1)ciallaíonn ‘allmhaireoir’ duine nádúrtha nó duine dlítheanach a bhunaítear san Aontas agus atá faoi réir an chórais rialaithe dá dtagraítear i Rialachán (AE) 2018/848, a chuireann an choinsíneacht i láthair lena scaoileadh i saorchúrsaíocht san Aontas as féin, nó trí ionadaí;

               (2)ciallaíonn ‘oibreoir atá freagrach as an gcoinsíneacht’, chun críocha Airteagal 6(4) de Rialachán Tarmligthe (AE) 2021/xxx [C(2021) 7387] agus Rialachán Tarmligthe (AE) 2019/2123
                  3
                ón gCoimisiún, an t‑allmhaireoir nó duine nádúrtha nó dlítheanach atá bunaithe san Aontas a chuireann an choinsíneacht i láthair ag an bpoist rialaithe teorann thar ceann an allmhaireora;

               (3)ciallaíonn ‘céadchoinsíní’ duine nádúrtha nó duine dlítheanach a bhunaítear san Aontas agus atá faoi réir an chórais rialaithe dá dtagraítear i Rialachán (AE) 2018/848 a ndéanann an t‑allmhaireoir an choinsíneacht a sheachadadh air tar éis na scaoilte i saorchúrsaíocht agus a fhaigheann í chun tuilleadh ullmhúcháin agus/nó margaíochta a dhéanamh uirthi;

               (4)ciallaíonn ‘coinsíní’ duine nádúrtha nó duine dlítheanach atá bunaithe san Aontas agus atá faoi réir an chórais rialaithe dá dtagraítear i Rialachán (AE) 2018/848 a ndéanann an t‑allmhaireoir an bhaisc a fhaightear tar éis coinsíneacht a dheighilt a sheachadadh air tar éis na scaoilte i saorchúrsaíocht agus a fhaigheann í chun tuilleadh ullmhúcháin nó margaíochta a dhéanamh uirthi;

               (5)ciallaíonn ‘coinsíneacht’ coinsínseacht, mar a shainmhínítear in Airteagal 3, pointe (37), de Rialachán (AE) 2017/625 ó Pharlaimint na hEorpa agus ón gComhairle
                  4
               , de tháirgí a bheartaítear a chur ar an margadh laistigh den Aontas mar tháirgí orgánacha nó mar tháirgí atá á dtiontú; i gcás táirgí orgánacha agus táirgí atá á dtiontú, áfach, agus atá díolmhaithe ó rialuithe oifigiúla ag poist rialaithe teorann i gcomhréir le Rialachán Tarmligthe (AE) 2021/xxx ón gCoimisiún
                  5
                [C(2021) 6946], ciallaíonn sé cainníocht táirgí faoi chód Ainmníochta Comhcheangailte amháin nó níos mó, a chumhdaítear le deimhniú cigireachta aonair, a iompraítear leis an modh iompair céanna agus a allmhairítear ón tríú tír chéanna.

               Airteagal 3

               Réamhfhógra maidir le teacht isteach

               1.Maidir le gach coinsíneacht, tabharfaidh an t‑allmhaireoir nó, i gcás inarb iomchuí, an t‑oibreoir atá freagrach as an gcoinsíneacht, réamhfhógra maidir le teacht isteach na coinsíneachta ag an bpost rialaithe teorann nó ag an bpointe scaoilte i saorchúrsaíocht tríd an gcuid ábhartha den deimhniú cigireachta a líonadh isteach sa Chóras um Rialú Trádála agus um Shaineolaithe (TRACES) dá dtagraítear in Airteagal 2, pointe (36), de Rialachán Cur Chun Feidhme (AE) 2019/1715 ón gCoimisiún
                  6
                agus a chur faoi bhráid na n‑eintiteas seo a leanas leis an gcóras sin i gcomhréir leis an tsamhail agus leis na nótaí a leagtar amach san Iarscríbhinn a ghabhann le Rialachán Tarmligthe (AE) 2021/xxx [C(2021) 7387]:

               (a)an t‑údarás inniúil dá dtagraítear in Airteagal 6 de Rialachán Tarmligthe (AE) 2021/xxx [C(2021) 7387];

               (b)údarás rialaithe nó comhlacht rialaithe an allmhaireora.

               2.Maidir le gach coinsíneacht atá faoi réir rialuithe oifigiúla ag poist rialaithe teorann, beidh feidhm ag mír 1 i dteannta na gceanglas maidir le réamhfhógra a thabhairt do na húdaráis inniúla ag na poist rialaithe teorann maidir le teacht na gcoinsíneachtaí de bhun Airteagal 56(3), pointe (a), de Rialachán (AE) 2017/625.

               3.Tabharfar réamhfhógra de bhun mhír 1 i gcomhréir leis na híoscheanglais ama a leagtar síos i Rialachán Cur Chun Feidhme (AE) 2019/1013 ón gCoimisiún
                  7
               .

               Airteagal 4

               Deimhniú cigireachta agus sliocht as an deimhniú cigireachta

               1.Líonfaidh an t‑allmhaireoir agus an céadchoinsíní an deimhniú cigireachta isteach in TRACES mar a leanas:

               (a)i mbosca 23 maidir le nósanna imeachta custaim speisialta, líonfaidh an t‑allmhaireoir an fhaisnéis uile isteach in TRACES, seachas an fhaisnéis maidir leis an bhfíorú a dhéanann an t‑údarás inniúil ábhartha;

               (b)i mbosca 24 maidir leis an gcéadchoinsíní, líonfaidh an t‑allmhaireoir an fhaisnéis isteach in TRACES mura bhfuil an fhaisnéis líonta isteach ag an údarás rialaithe ná ag an gcomhlacht rialaithe sa tríú tír sula ndéanann an t‑údarás inniúil an choinsíneacht a fhíorú agus an deimhniú cigireachta a fhormhuiniú; agus

               (c)maidir le bosca 31 i ndáil le dearbhú an chéadchoinsíní líonfaidh an céadchoinsíní isteach in TRACES é ag pointe glactha na coinsíneachta tar éis a scaoilte i saorchúrsaíocht.

               2.Más rud é go léirítear leis an gcinneadh a dhéantar ar an gcoinsíneacht i gcomhréir le hAirteagal 6(3) de Rialachán Tarmligthe (AE) 2021/xxx [C(2021) 7387] go bhfuil an choinsíneacht le scaoileadh i saorchúrsaíocht, tuairisceoidh an t‑allmhaireoir uimhir an deimhnithe cigireachta sa dearbhú custaim maidir le scaoileadh i saorchúrsaíocht dá dtagraítear in Airteagal 158(1) de Rialachán (AE) Uimh. 952/2013 ó Pharlaimint na hEorpa agus ón gComhairle
                  8
               .

               3.I gcás ina ndeighltear coinsíneacht i mbaisceanna éagsúla faoi mhaoirseacht custaim agus roimh an scaoileadh i saorchúrsaíocht i gcomhréir le hAirteagal 6(6) de Rialachán Tarmligthe (AE) 2021/xxx [C(2021) 7387], líonfaidh an t‑allmhaireoir isteach sliocht as an deimhniú cigireachta agus cuirfidh sé isteach trí TRACES é le haghaidh gach ceann de na baisceanna i gcomhréir leis an tsamhail agus leis na nótaí a leagtar amach san Iarscríbhinn a ghabhann leis an Rialachán seo.

               Tá feidhm ag an méid céanna má dheighltear coinsíneacht i mbaisceanna éagsúla i gcomhréir le hAirteagal 7(3) de Rialachán Tarmligthe (AE) 2021/xxx [C(2021) 7387] tar éis fhíorú agus fhormhuiniú an deimhnithe cigireachta.

               Más rud é go léirítear leis an gcinneadh i ndáil le baisc a thaifeadtar i sliocht an deimhnithe cigireachta i gcomhréir le hAirteagail 6(6) agus 7(4) de Rialachán Tarmligthe (AE) 2021/xxx [C(2021) 7387] go bhfuil an bhaisc le scaoileadh i saorchúrsaíocht, tuairisceofar uimhir shliocht an deimhnithe cigireachta sa dearbhú custaim maidir le scaoileadh i saorchúrsaíocht dá dtagraítear in Airteagal 158(1) de Rialachán (AE) Uimh. 952/2013.

               Déanfaidh an coinsíní, ag pointe glactha baisce, bosca 13 de shliocht an deimhnithe cigireachta a líonadh isteach in TRACES, á dheimhniú cé acu, ag pointe glactha na baisce, atá nó nach bhfuil an phacáistíocht nó an coimeádán agus, i gcás inarb ábhartha, an deimhniú cigireachta i gcomhréir le pointe 6 d’Iarscríbhinn III a ghabhann le Rialachán (AE) 2018/848.

               4.Is i dteanga oifigiúil nó i gceann de theangacha oifigiúla an Bhallstáit ina bhfuil an bhaisc le scaoileadh i saorchúrsaíocht a tharraingeofar suas an sliocht as an deimhniú cigireachta. Féadfaidh Ballstát toiliú le tarraingt suas sleachta as na deimhnithe i dteanga oifigiúil eile den Aontas agus aistriúchán fíordheimhnithe ag gabháil leis, más gá.

               Airteagal 5

               Cuntais dhoiciméadacha

               Arna iarraidh sin don údarás inniúil ábhartha, ag an údarás rialaithe ábhartha nó ag an gcomhlacht rialaithe ábhartha, soláthróidh an t‑allmhaireoir, an céadchoinsíní nó an coinsíní an deimhniú cigireachta nó, i gcás inarb ábhartha, sliocht an deimhnithe cigireachta ina luaitear iad.

               Airteagal 6

               Tuairisc ar na haonaid táirgthe agus ar na gníomhaíochtaí

               I gcás ina ndearbhaíonn allmhaireoir an choinsíneacht lena scaoileadh i saorchúrsaíocht, i dtuairisc iomlán an aonaid táirgthe orgánaigh nó an aonaid atá á thiontú agus na ngníomhaíochtaí dá dtagraítear in Airteagal 39(1), pointe (d)(i), de Rialachán (AE) 2018/848, áireofar:

               (a)an t‑áitreabh;

               (b)na gníomhaíochtaí, lena léirítear na pointí scaoilte i saorchúrsaíocht san Aontas;

               (c)aon saoráid eile a bheartaíonn an t‑allmhaireoir a úsáid chun na táirgí allmhairithe a stóráil go dtí go ndéantar iad a sheachadadh ar an gcéadchoinsíní; agus

               (d)gealltanas lena áirithiú go mbeidh aon saoráid a úsáidfear chun táirgí allmhairithe a stóráil faoi réir rialú, atá le déanamh ag an údarás rialaithe nó ag an gcomhlacht rialaithe nó, i gcás ina bhfuil na saoráidí stórála suite i mBallstát nó réigiún eile, ag údarás rialaithe nó comhlacht rialaithe a aithnítear le haghaidh rialuithe sa Bhallstát nó sa réigiún sin.

               I gcás an chéadchoinsíní agus an choinsíní, áireofar sa tuairisc na saoráidí a úsáideadh chun na coinsíneachtaí a fháil agus a stóráil.

               Airteagal 7

               Fógra a thabhairt maidir le neamhchomhlíonadh amhrasta nó neamhchomhlíonadh a shuitear a bheith ann

               Más rud é, le linn comhlíontacht coinsíneachta a fhíorú i gcomhréir le hAirteagal 6 de Rialachán Tarmligthe (AE) 2021/xxx [C(2021) 7387], go ndéantar cásanna neamhchomhlíontachta amhrasta nó cásanna neamhchomhlíontachta a shuitear a bheith ann a shainaithint, tabharfaidh an Ballstát lena mbaineann fógra láithreach don Choimisiún agus do na Ballstáit eile agus úsáid á baint as Córas Faisnéise na Talmhaíochta Orgánaí (OFIS) agus as an teimpléad a leagtar amach i Roinn 4 d’Iarscríbhinn II a ghabhann le Rialachán Cur Chun Feidhme (AE) 2021/279 ón gCoimisiún
                  9
               . . Cuirfidh an Coimisiún an t‑údarás inniúil, nó i gcás inarb ábhartha, údarás rialaithe nó comhlacht rialaithe an tríú tír lena mbaineann ar an eolas.

               Airteagal 8

               Forálacha idirthréimhseacha maidir le deimhnithe páipéir cigireachta agus sleachta astu

               1.Beidh an deimhniú páipéir cigireachta a fhormhuinítear le síniú lámhscríofa i gcomhréir le hAirteagal 11(2) de Rialachán Tarmligthe (AE) 2021/xxx [C(2021) 7387] agus an sliocht páipéir as an deimhniú cigireachta a fhormhuinítear le síniú lámhscríofa i gcomhréir le hAirteagal 11(5) den Rialachán sin ag gabháil leis na hearraí chuig áitreabh an chéadchoinsíní nó an choinsíní.

               2.Ar an deimhniú páipéir cigireachta dá dtagraítear i mír 1 a fháil, fíoróidh an céadchoinsíní cé acu a chomhfhreagraíonn nó nach gcomhfhreagraíonn an fhaisnéis a thuairiscítear sa deimhniú sin don fhaisnéis a líontar isteach sa deimhniú sin in TRACES.

               Maidir leis an bhfaisnéis a bhaineann leis an líon pacáistí dá dtagraítear i mbosca 13 den deimhniú cigireachta agus leis an bhfaisnéis i mboscaí 16 agus 17 den deimhniú sin, i gcás nach mbeidh sí líonta isteach ar an deimhniú páipéir cigireachta, nó i gcás ina bhfuil an fhaisnéis sin éagsúil leis an bhfaisnéis a líontar isteach sa deimhniú in TRACES, ní mheasfaidh an céadchoinsíní go bhfuil an fhaisnéis líonta isteach sa deimhniú in TRACES.

               3.Tar éis an fhíoraithe dá dtagraítear i mír 2, síneoidh an céadchoinsíní an deimhniú páipéir cigireachta i mbosca 31 de lámh agus seolfaidh sé an deimhniú sin chuig an allmhaireoir a luaitear i mbosca 12 de sin.

               4.Coimeádfaidh an t‑allmhaireoir an deimhniú páipéir cigireachta dá dtagraítear i mír 3 ar fáil don údarás rialaithe nó don chomhlacht rialaithe ar feadh ar a laghad dhá bhliain.

               5.I gcás sliocht páipéir den deimhniú cigireachta dá dtagraítear i mír 1, déanfaidh an coinsíní, ag pointe glactha na baisce, an sliocht páipéir sin i mbosca 13 a shíniú de lámh.

               6.Coimeádfaidh coinsíní na baisce an sliocht páipéir den deimhniú cigireachta dá dtagraítear i mír 5 ar fáil do na húdarás rialaithe agus/nó do na comhlachtaí rialaithe ar feadh ar a laghad dhá bhliain.

               7.Féadfaidh an céadchoinsíní nó, i gcás inarb ábhartha, an t‑allmhaireoir cóip den deimhniú páipéir cigireachta dá dtagraítear i mír 3 a dhéanamh chun na húdaráis rialaithe agus na comhlachtaí rialaithe a chur ar an eolas i gcomhréir le hAirteagal 5. Ar aon chóip den sórt sin, beidh an léiriú ‘CÓIP’ priontáilte nó stampáilte.

               8.Féadfaidh an coinsíní nó, i gcás inarb ábhartha, an t‑allmhaireoir cóip a dhéanamh de shliocht páipéir an deimhnithe cigireachta dá dtagraítear i mír 5 chun na húdaráis rialaithe agus na comhlachtaí rialaithe a chur ar an eolas i gcomhréir le hAirteagal 5. Ar aon chóip den sórt sin, beidh an léiriú ‘CÓIP’ priontáilte nó stampáilte.

               Airteagal 9

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 21.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 150, 14.6.2018, lch. 1.

                     (2)

                        Rialachán Tarmligthe (AE) 2021/xxxx ón gCoimisiún an [dáta] lena bhforlíontar Rialachán (AE) 2018/848 ó Pharlaimint na hEorpa agus ón gComhairle le rialacha maidir leis na rialuithe oifigiúla i leith coinsíneachtaí de tháirgí orgánacha agus táirgí atá á dtiontú a bheartaítear a allmhairiú isteach san Aontas agus maidir leis an deimhniú cigireachta (IO L xxx, xxx, lch. xxx’).

                     (3)

                        Rialachán Tarmligthe (AE) 2019/2123 ón gCoimisiún an 10 Deireadh Fómhair 2019 lena bhforlíontar Rialachán (AE) 2017/625 ó Pharlaimint na hEorpa agus ón gComhairle a mhéid a bhaineann le rialacha maidir leis na gcásanna ina bhféadfar seiceálacha céannachta agus seiceálacha fisiceacha ar tháirgí áirithe a dhéanamh ag pointí rialaithe agus na cásanna ina bhféadfar seiceálacha doiciméadacha a dhéanamh i gcéin ó phoist rialaithe teorann, agus na coinníollacha faoina bhféadfar na seiceálacha sin a dhéanamh (IO L 321, 12.12.2019, lch. 64).

                     (4)

                        Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirfear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialachán (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle, agus lena n‑aisghairtear Rialachán (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE agus Cinneadh 92/438/CEE ón gComhairle (an Rialachán maidir le Rialuithe Oifigiúla) (IO L 95, 7.4.2017, lch. 1).

                     (5)

                        Rialachán Tarmligthe (AE) 2021/XXX ón gCoimisiún an [dáta] lena bhforlíontar Rialachán (AE) 2017/625 ó Pharlaimint na hEorpa agus ón gComhairle le rialacha maidir leis na cásanna ina bhfuil táirgí orgánacha agus táirgí atá á dtiontú díolmhaithe ó rialuithe oifigiúla agus na coinníollacha faoina bhfuil na táirgí sin díolmhaithe ó rialuithe oifigiúla ag poist rialaithe teorann, áit na rialuithe oifigiúla le haghaidh na dtáirgí sin agus lena leasaítear Rialacháin Tarmligthe (AE) 2019/2123 agus (AE) 2019/2124 (IO L xxx, xxx, lch. xxx).

                     (6)

                        Rialachán Cur Chun Feidhme (AE) 2019/1715 ón gCoimisiún an 30 Meán Fómhair 2019 lena leagtar síos rialacha maidir le feidhmiú an chórais bainistíochta faisnéise do rialuithe oifigiúla agus comhpháirteanna a chórais (Rialachán CBFRO) (IO L 261, 14.10.2019, lch. 37).

                     (7)

                        Rialachán Cur Chun Feidhme (AE) 2019/1013 ón gCoimisiún an 16 Aibreán 2019 maidir le réamhfhógra faoi choinsíneachtaí de chatagóirí áirithe ainmhithe agus earraí a thagann isteach san Aontas (IO L 165, 21.6.2019, lch. 8).

                     (8)

                        Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO L 269, 10.10.2013, lch. 1).

                     (9)

                        Rialachán Cur Chun Feidhme (AE) 2021/279 ón gCoimisiún an 22 Feabhra 2021 lena leagtar síos rialacha mionsonraithe le haghaidh cur chun feidhme Rialachán (AE) 2018/848 ó Pharlaimint na hEorpa agus ón gComhairle maidir le rialuithe agus bearta eile lena n‑áirithítear inrianaitheacht agus comhlíontacht i dtáirgeadh orgánach agus i lipéadú táirgí orgánacha (IO L 62, 23.2.2021, lch. 6).

    ---documentbreak---

               GA

               IARSCRÍBHINN

               CUID I

               SLIOCHT Uimh. ...........DEN DEIMHNIÚ CIGIREACHTA LE hAGHAIDH TÁIRGÍ ORGÁNACHA AGUS TÁIRGÍ ATÁ Á dTIONTÚ A ALLMHAIRIÚ ISTEACH SAN AONTAS EORPACH

                        1. An t‑údarás rialaithe nó an comhlacht rialaithe a d’eisigh an deimhniú cigireachta foluiteach

                        2. Nósanna imeachta de bhun Rialachán (AE) 2018/848 ó Pharlaimint na hEorpa agus ón gComhairle
                           1
                        :

                        qComhlíontacht (Airteagal 46);

                        qTríú tír choibhéiseach (Airteagal 48);

                        qÚdarás rialaithe nó comhlacht rialaithe coibhéiseach (Airteagal 57); nó

                        qCoibhéis faoi chomhaontú trádála (Airteagal 47).

                        3. Uimhir thagartha an deimhnithe cigireachta

                        4. Údarás rialaithe nó comhlacht rialaithe

                        5. Allmhaireoir

                        6. Tír thionscnaimh

                        7. Tír is onnmhaireoir

                        8. Post rialaithe teorann/pointe rialaithe/pointe scaoilte i saorchúrsaíocht

                        9. Tír cinn scríbe

                        10. Coinsíní na baisce a fuarthas ó dheighilt

                        11. Tuairisc ar tháirgí

                        Orgánach nó atá á dtiontú Cóid AC        Catagóir     An líon pacáistí      Uimhir luchtóige        Glanmheáchan na baisce agus glanmheáchan

                           na coinsíneachta bunaidh

                        12. Dearbhú an údaráis inniúil ábhartha a fhíoraíonn agus a fhormhuiníonn sliocht an deimhnithe.

                        Comhfhreagraíonn an sliocht seo don bhaisc ar a dtugtar tuairisc thuas agus a fhaightear trí choinsíneacht a dheighilt, rud a chumhdaítear le deimhniú cigireachta bunaidh le huimhir a luaitear i mbosca 3.

                        qLe scaoileadh mar tháirgí orgánacha;

                        qLe scaoileadh mar tháirgí atá á dtiontú;

                        qLe scaoileadh mar tháirgí neamhorgánacha;

                        qNí féidir an bhaisc a scaoileadh i saorchúrsaíocht.

                        Faisnéis bhreise:

                        Údarás agus Ballstát:

                        Dáta:

                        Ainm agus síniú an duine údaraithe/ríomhshéala cáilithe

                        13.
                           Dearbhú choinsíní na baisce

                        Maidir leis an bpacáistíocht nó leis an gcoimeádán agus, i gcás inarb ábhartha, an deimhniú cigireachta, deimhnítear leis seo ag pointe glactha na dtáirgí gurb amhlaidh:

                        qatá siad i gcomhréir le pointe 6 d’Iarscríbhinn III a ghabhann le Rialachán (AE) 2018/848; nó

                        qnach bhfuil siad i gcomhréir le pointe 6 d’Iarscríbhinn III a ghabhann le Rialachán (AE) 2018/848.

                        Ainm agus síniú an duine údaraithe  Dáta:

               CUID II

               NÓTAÍ CHUN SAMHAIL SHLIOCHT AN DEIMHNITHE CIGIREACHTA A LÍONADH ISTEACH

               Sliocht Uimh. ….:
                     Comhfhreagraíonn an uimhir shleachta d’uimhir na baisce a fuarthas ón gcoinsíneacht bhunaidh a dheighilt.

               Bosca 1:
                     Ainm, seoladh agus cód an údaráis rialaithe nó an chomhlachta rialaithe sa tríú tír a d’eisigh an deimhniú cigireachta foluiteach.

               Bosca 2:
                     Leis an mbosca seo léirítear forálacha Rialachán (AE) 2018/848 atá ábhartha maidir le heisiúint agus úsáid an tsleachta seo; léirigh an fhoráil ábhartha faoinar allmhairíodh an choinsíneacht fholuiteach, féach bosca 2 den deimhniú cigireachta foluiteach.

               Bosca 3:
                     Uimhir an deimhnithe cigireachta a shanntar go huathoibríoch don deimhniú foluiteach ag an gCóras leictreonach um Rialú Trádála agus um Shaineolaithe (TRACES).

               Bosca 4:
                     Ainm, seoladh agus cód an údaráis rialaithe nó an chomhlachta rialaithe atá i gceannas ar na rialuithe i leith an oibreora a dheighil an choinsíneacht.

               Boscaí 5, 6 agus 7: Féach faisnéis ábhartha maidir leis an deimhniú cigireachta foluiteach.

               Bosca 8:
                     Is é seo an cód alfa‑uimhriúil uathúil atá sannta le TRACES don phost rialaithe teorann nó don phointe rialaithe nach post rialaithe teorann é mar a thagraítear in Airteagal 53(1), pointe (a), de Rialachán (AE) 2017/625
                  2
                ó Pharlaimint na hEorpa agus ón gComhairle nó don phointe scaoilte i saorchúrsaíocht san Aontas Eorpach, de réir mar is iomchuí, lena n‑áirítear an tír ina ndéantar rialuithe oifigiúla maidir le fíorú na baisce i gcomhréir le hAirteagal 6(1) agus (2) de Rialachán Tarmligthe (AE) 2021/xxx
                  3
                ón gCoimisiún [C(2021) 7387] agus ina ndéantar an cinneadh maidir leis an gcoinsíneacht a thaifead i mbosca 30 den deimhniú cigireachta.

               Bosca 9:
                     Ciallaíonn tír cinn scríbe tír an chéadchoinsíní san Aontas Eorpach.

               Bosca 10:
                     Coinsíní na baisce (a fuarthas ón deighilt) san Aontas Eorpach.

               Bosca 11:
                     Tuairisc ar na táirgí, lena n‑áirítear:

               -an táscaire lena léirítear cibé acu an táirgí orgánacha nó táirgí atá á dtiontú atá iontu;

               -an cód Ainmníochta Comhcheangailte (AC) dá dtagraítear i Rialachán (CEE) Uimh. 2658/87 ón gComhairle
                  4
                le haghaidh na dtáirgí lena mbaineann (leibhéal 8 ndigit i gcás inar féidir);

               -catagóir an táirge i gcomhréir le hIarscríbhinn II a ghabhann le Rialachán Cur Chun Feidhme (AE) 2021/1378
                  5
                ón gCoimisiún;

               -an líon pacáistí (an líon boscaí, cartán, málaí, buicéad, etc.);

               -an glanmheáchan a shloinntear in aonaid iomchuí (kg glanmhais, lítear, etc.) agus an glanmheáchan a léirítear i mbosca 13 den deimhniú cigireachta foluiteach.

               Bosca 12:
                     Ní mór don údarás inniúil an bosca seo a líonadh isteach le haghaidh gach ceann de na baisceanna a thagann as an oibríocht deighilte dá dtagraítear in Airteagail 6(6) agus 7(3) de Rialachán Tarmligthe (AE) 2021/xxx [C(2021) 7387].

               Ní mór don údarás inniúil an rogha iomchuí a roghnú agus, más gá, aon fhaisnéis bhreise a mheastar a bheith ábhartha a chur isteach. Go háirithe, má tá an rogha ‘Ní féidir an bhaisc a scaoileadh i saorchúrsaíocht’ roghnaithe, ní mór an fhaisnéis ábhartha a sholáthar faoi ‘Faisnéis bhreise’.

               I gcás ina bhfuil táirgí faoi réir rialuithe oifigiúla ag poist rialaithe teorann, ní mór don údarás inniúil an bosca seo a líonadh isteach ag an bpost rialaithe teorann.

               Ní cheanglaítear síniú lámhscríofa an duine údaraithe ach amháin i gcás sleachta deimhnithe cigireachta a fhormhuinítear ar pháipéar go dtí an 30 Meitheamh 2022 i gcomhréir le hAirteagal 11(5) de Rialachán Tarmligthe (AE) 2021/xxx ón gCoimisiún [C(2021) 7387].

               Bosca 13: Ní mór don choinsíní an bosca seo a líonadh isteach ag an bpointe glactha trí rogha amháin a roghnú tar éis na seiceálacha dá bhforáiltear i bpointe 6 d’Iarscríbhinn III a ghabhann le Rialachán (AE) 2018/848 a dhéanamh.

                  Ceanglaítear síniú lámhscríofa an choinsíní le haghaidh sleachta deimhnithe cigireachta a fhormhuinítear ar pháipéar go dtí an 30 Meitheamh 2022 i gcomhréir le hAirteagal 11(5) de Rialachán Tarmligthe (AE) 2021/xxx ón gCoimisiún [C(2021) 7387].

                     (1)

                           Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena n‑aisghairtear Rialachán (CE) Uimh. 834/2007 ón gComhairle (IO L 150, 14.6.2018, lch. 1).

                     (2)

                        Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirfear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh 1151/2012, (AE) Uimh 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle, agus lena n‑aisghairtear Rialachán (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (Rialachán maidir le Rialuithe Oifigiúla) (IO L 95, 7.4.2017, lch. 1).

                     (3)

                        Rialachán Tarmligthe (AE) Uimh. 2021/xxxx ón gCoimisiún an [dáta] ón gCoimisiún lena bhforlíontar Rialachán (AE) 2018/848 ó Pharlaimint na hEorpa agus ón gComhairle le rialacha maidir leis na rialuithe oifigiúla i leith coinsíneachtaí de tháirgí orgánacha agus táirgí atá á dtiontú a bheartaítear a allmhairiú isteach san Aontas agus maidir leis an deimhniú cigireachta (IO L xxx, xxx, lch. xxx).

                     (4)

                        Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO L 256, 7.9.1987, lch. 1).

                     (5)

                        Rialachán Cur Chun Feidhme (AE) 2021/1378 ón gCoimisiún an [dáta] lena leagtar síos rialacha áirithe a bhaineann leis an deimhniú a eisítear d’oibreoirí, do ghrúpaí oibreoirí agus d’onnmhaireoirí i dtríú tíortha a bhfuil baint acu le hallmhairiú táirgí orgánacha nó táirgí atá á dtiontú isteach san Aontas agus lena mbunaítear an liosta d’údaráis rialaithe aitheanta agus de chomhlachtaí rialaithe aitheanta i gcomhréir le Rialachán (AE) 2018/848 ó Pharlaimint na hEorpa agus ón gComhairle (IO L xxx, xxx, lch. xxx).).


title: RIALACHÁN CUR CHUN FEIDHME (AE) .../... ÓN gCOIMISIÚN maidir le hathsholáthar a ainmniú le haghaidh thagarmharc an mheáninnéacs Euro thar oíche

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 21.10.2021

               maidir le hathsholáthar a ainmniú le haghaidh thagarmharc an mheáninnéacs Euro thar oíche

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2016/1011
                  1
                ó Pharlaimint na hEorpa agus ón gComhairle, agus go háirithe Airteagal 23b(8) de,

               De bharr an mhéid seo a leanas:

               (1)Is tagarmharc criticiúil é an meáninnéacs Euro thar oíche (EONIA) lena léirítear na rátaí úis ar idirbhearta iasachta neamhurraithe thar oíche arna n‑ainmniú ina euro. Úsáidtear EONIA i gcomhthéacs babhtálacha innéacsanna thar oíche, agus i gcomhthéacs raon leathan táirgí eile. Tá sé fíor-riachtanach le haghaidh socraíocht airgid agus tá sé an-ábhartha chun críoch eile amhail nósanna imeachta éagsúla um luacháil a chuirtear i bhfeidhm mar chuid de phróisis bainistithe comhthaobhachtaí agus bainistithe riosca nó mar chuid den chuntasaíocht.

               (2)Is ar aighneachtaí a chuir bainc phainéil rannchuidithe ar fáil a bunaíodh an mhodheolaíocht bhunaidh chun EONIA a ríomh. I mí Feabhra 2018, d’fhógair Institiúid Eorpach na Margaí Airgid (EMMI), ag gníomhú di mar riarthóir ar EONIA, nach féidir comhlíonadh EONIA le Rialachán (AE) 2016/1011 a bhaint amach faoin am a mbeadh feidhm ag na hoibleagáidí sin. Dá bhrí sin, rinne Institiúid Eorpach na Margaí Airgid, agus an tionscal airgeadais, obair ar chlabhsúr ordúil EONIA a thionscnamh. Is é an t‑athsholáthar le haghaidh EONIA a mhol an Mheitheal um rátaí euro saor ó riosca, an 13 Meán Fómhair 2018, ná ráta gearrthéarmach an euro (€STR) mar ráta saor ó riosca arna ainmniú ina euro. D’fhoilsigh an mheitheal moltaí freisin an 14 Márta 2019 maidir le haistriú ó EONIA go €STR, inar áiríodh céim lena linn a ndéanfaí modheolaíocht ríofa EONIA a mhodhnú agus a bhunú ar €STR, chomh maith leis an modh chun an coigeartú corrlaigh idir €STR agus EONIA a chinneadh.

               (3)Tar éis na moltaí sin, ríomh an Banc Ceannais Eorpach (BCE) an 31 Bealtaine 2019 corrlach aonuaire idir EONIA agus €STR, a socraíodh ar 8,5 bonnphointe. An lá céanna, d’fhógair Institiúid Eorpach na Margaí Airgid scor EONIA amhail ón 3 Eanáir 2022. Le linn an aistrithe, d’fhoilsigh Institiúid Eorpach na Margaí Airgid modheolaíocht athchóirithe le haghaidh EONIA faoinarb ionann EONIA agus €STR mar a d’fhoilsigh BCE móide na 8,5 bonnphointe de choigeartú corrlaigh aonuaire. Tá feidhm ag an modheolaíocht athchóirithe sin maidir le EONIA ón 2 Deireadh Fómhair 2019 go dtí go scoirfear é an 3 Eanáir 2022. An 11 Nollaig 2019, dheonaigh Údarás Seirbhísí Airgeadais agus Margaí na Beilge (FSMA) údarú d’Institiúid Eorpach na Margaí Airgid le EONIA a sholáthar agus a riaradh faoi Airteagal 34 de Rialachán (AE) 2016/1011, lenar ceadaíodh EONIA a úsáid go dtí go scoirfear é an 3 Eanáir 2022.

               (4)D’ainneoin gur fógraíodh go luath go scoirfí ráta EONIA amhail ón 3 Eanáir 2022 agus d’ainneoin na moltaí luatha ón tionscal maidir le €STR a chur in ionad aon tagairt do EONIA, go háirithe i gcás conarthaí a thiocfaidh in aibíocht tar éis an dáta sin, tá líon mór conarthaí agus ionstraimí airgeadais ina dtagraítear do EONIA fós ann i roinnt Ballstát. Dá bhrí sin, leanann EONIA de ról ríthábhachtach a chomhlíonadh i gcomhair margaí airgeadais san Aontas Eorpach. Thairis sin, mar gheall ar an bpróiseas chun teacht ar chomhthoil idir saineolaithe agus comhthoil ar fud an tionscail maidir leis an gconair iomchuí aistrithe, is iondúil nach mbíonn forálacha oiriúnacha cúltaca i gconarthaí agus in ionstraimí airgeadais den sórt sin lena gcumhdaítear scor buan EONIA. Dá bhrí sin, is dócha go mbeidh tionchar suaiteach suntasach ag scor EONIA ar na conarthaí agus ar na hionstraimí airgeadais sin.

               (5)Ainmníodh EONIA ina thagarmharc criticiúil de bhun Rialachán Cur Chun Feidhme (AE) 2019/482 ón gCoimisiún
                  2
               . Le Rialachán (AE) 2021/168 ó Pharlaimint na hEorpa agus ón gComhairle
                  3
               , lenar tugadh isteach i Rialachán (AE) 2016/1011 Airteagal 23b, tugadh an chumhacht don Choimisiún Eorpach athsholáthar amháin nó níos mó a ainmniú le haghaidh tagarmharc criticiúil i gcás ina gcomhlíontar na coinníollacha uile a leagtar síos in Airteagal 23b de Rialachán (AE) 2016/1011. Comhlíontar an coinníoll a leagtar síos in Airteagal 23b(2), pointe (b) de Rialachán (AE) 2016/1011 leis an ráiteas ó Institiúid Eorpach na Margaí Airgid an 31 Bealtaine 2019 lenar fógraíodh scor EONIA agus gurb amhlaidh nach raibh aon chomharba riarthóra ann, tráth eisithe an ráitis sin, a leanfadh den tagarmharc sin a sholáthar.

               (6)Thairis sin, tugtar le fios sna sonraí a thuairiscigh comhaltaí na Meithle um rátaí euro saor ó riosca go bhfuil na mílte conarthaí díorthacha a bhfuil bhfeidhm acu fós ar fud an Aontais, amhail ón 9 Iúil 2021, agus ag a bhfuil neamhchosaintí díreacha ar EONIA agus comhaontuithe comhthaobhachta ina dtagraítear do EONIA ina ráta úis lena gcumhdaítear comhthaobhacht. Roinnt trilliún euro an méid barúlach iomlán atá sa dá chineál tagartha cheana féin. Thug na comhaltaí céanna le fios freisin go bhfuil a n‑iarrachtaí ar chonarthaí a athchaibidliú tugtha i gcrích acu i níos lú ná leath na gconarthaí ina bhfuil tagairtí do EONIA, ar an meán. Léirítear leis na rátaí comhlánaithe sin go mbeidh dúshlán mór roimh pháirtithe conarthacha san Aontas, go háirithe na páirtithe ar eintitis faoi mhaoirseacht iad, mar thoradh ar athchaibidliú aonair ar na tagairtí go léir do EONIA atá fágtha. Mura ndéanfar conarthaí den sórt sin a aistriú chuig athsholáthar atá ainmnithe le haghaidh tagarmhairc, is mór an baol air go mbeidh dírathú conartha ann. Ós rud é go meastar go ndéanfaidh lucht tionscail iarrachtaí gníomhacha leanúnacha ar gach conradh agus ionstraim airgeadais ina dtagraítear fós do EONIA a aistriú go €STR faoi thráth scortha EONIA, ba cheart, dá bhrí sin, réadú an riosca sin a mhaolú le hathsholáthar tagairtí do EONIA, baol a d’fhéadfadh difear ar leith a dhéanamh do chliaint atá ag gabháil do bhabhtálacha innéacsanna thar oíche chun riosca ráta úis a fhálú.

               (7)Mar thoradh ar chomhairliúcháin na meithle saineolaithe, bunaíodh an réamh-mheasúnú ar ról tábhachtach EONIA i margaí airgeadais san Aontas. Ba chosúil ó chomhairliúcháin na meithle saineolaithe sin go mbeadh éiginnteacht dhlíthiúil ann de dheasca easpa cur chuige comhchuibhithe, easpa a bhféadfadh díospóidí agus an mhíshocracht a bheith mar thoradh uirthi. Rinne an Mheitheal um rátaí euro saor ó riosca litir fhoirmiúil a sheoladh freisin, an 15 Iúil 2021, inar iarradh gníomh ar an gCoimisiún chun athsholáthar reachtúil le haghaidh EONIA a ainmniú go pras. Is iomchuí don Choimisiún, dá bhrí sin, athsholáthar reachtúil a ainmniú le haghaidh EONIA a bheidh le húsáid in aon chonradh, agus in aon ionstraim airgeadais mar a shainmhínítear i dTreoir (AE) 2014/65 ó Pharlaimint na hEorpa agus ón gComhairle
                  4
               , nach bhfuil forálacha cúltaca ná forálacha oiriúnacha cúltaca iontu.

               (8)Léiríodh freisin sna comhairliúcháin i gcomhthéacs na Meithle um rátaí euro saor ó riosca gur minic a cuireadh bac ar athsholáthar tagairtí do EONIA i gconarthaí trí bhíthin athchaibidliú conarthach de dheasca líon na gconarthaí nach dtiocfaidh in aibíocht roimh dháta deiridh EONIA, an 3 Eanáir 2022, agus de dheasca a dheacra atá sé toiliú a fháil ó gach páirtí i ngach uile chonradh. Is míniú é sin ar mhéid na gconarthaí ina dtagraítear fós do EONIA. Ina fhianaise sin, agus i bhfianaise na sonraí a thuairiscigh comhaltaí na Meithle um rátaí euro saor ó riosca, ba cheart a áirithiú maidir le haon chonradh nó ionstraim airgeadais ina dtagraítear fós do EONIA amhail ar dháta a scortha, go dtiocfaidh an conradh nó an ionstraim airgeadais sin faoin rialachán cur chun feidhme seo, agus faoi raoin feidhme an bhirt reachtúil athsholáthair.

               (9)Maille leis an bhfógra, an 31 Bealtaine 2019, maidir le scor fhoilsiú EONIA amhail ón 3 Eanáir 2022, d’fhógair Institiúid Eorpach na Margaí Airgid athruithe ar mhodheolaíocht EONIA chun a áirithiú go leanfaí de Rialachán (AE) 2016/1011 a chomhlíonadh agus chun aistriú rianúil a áirithiú go dtí scor críochnaitheach EONIA. Tá feidhm ag na hathruithe sin maidir le modheolaíocht EONIA ón 2 Deireadh Fómhair 2019, agus déantar ríomh EONIA a nascadh go díreach le forbairt €STR leo, trína chur in iúl gurb ionann EONIA agus €STR móide coigeartú corrlaigh seasta bunaithe ar an gcorrlach arna ríomh ag BCE. Ó tharla coigeartú corrlaigh seasta a bheith sa chuntas, cuirtear teorainn leis an tionchar eacnamaíoch a bhaineann le €STR a ainmniú mar athsholáthar reachtúil le haghaidh EONIA i ngach conradh a thiocfaidh in aibíocht tar éis dháta deiridh EONIA an 3 Eanáir 2022.

               (10)Sa litir fhoirmiúil ón Meitheal um an ráta euro saor ó riosca dar dáta an 15 Iúil 2021, iarradh go sonrach an t‑athsholáthar reachtúil le haghaidh EONIA a bhunú ar €STR, móide an coigeartú corrlaigh seasta idir EONIA agus €STR, rud lena seachnófaí aistriú luacha san aistriú. Is iomchuí go léireofaí moltaí ón meitheal saor ó riosca lena mbaineann san athsholáthar reachtúil le haghaidh EONIA, agus dá bhrí sin go mbunófaí é ar €STR móide an coigeartú corrlaigh seasta arna ríomh ag BCE.

               (11)Maidir le hathsholáthar le haghaidh EONIA, déantar gach tagairt don tagarmharc sin a ionadú leis, trí fheidhmiú an dlí, in aon chonradh agus in aon ionstraim airgeadais mar a shainmhínítear i dTreoir (AE) 2014/65, nach bhfuil forálacha cúltaca ná forálacha oiriúnacha cúltaca sna conarthaí sin, de bhun Airteagal 23b(3) de Rialachán (AE) 2016/1011. Dá bhrí sin, ní dhéanann an t‑athsholáthar sin difear do chonarthaí a ndearnadh athchaibidliú rathúil orthu chun freastal ar scor EONIA, dá bhforáiltear faoi Airteagal 23b(11) de Rialachán (AE) 2016/1011.

               (12)Ós rud é go scoirfear de EONIA a fhoilsiú an 3 Eanáir 2022, ba cheart an ráta athsholáthair ainmnithe a chur in ionad tagairtí do EONIA ón dáta sin.

               (13)Rinne Údarás Seirbhísí Airgeadais agus Margaí na Beilge (FSMA), mar mhaoirseoir ar riarthóir EONIA, agus an Banc Ceannais Eorpach, mar bhanc ceannais atá freagrach as limistéar airgeadra EONIA, a dtuairimí a thabhairt ar an Rialachán seo.

               (14)Tá na bearta dá bhforáiltear sa Rialachán seo i gcomhréir leis an tuairim ón gCoiste Eorpach um Urrúis,

               TAR ÉIS AN RIALACHÁN SEO A GHLACADH:

               Airteagal 1
               Athsholáthar EONIA

               1.Ainmnítear ráta gearrthéarmach an Euro (€STR) arna fhoilsiú ag an mBanc Ceannais Eorpach mar athsholáthar le haghaidh an mheáninnéacs Euro thar oíche (EONIA) i dtagairtí do EONIA in aon chonradh agus in aon ionstraim airgeadais mar a shainmhínítear i dTreoir (AE) 2014/65.

               2.Is cothrom le 8,5 bonnphointe a bheidh an coigeartú corrlaigh seasta a chuirfear leis an ráta athsholáthair arna ainmniú de bhun mhír 1.

               3.Ainmneofar an ráta athsholáthair le haghaidh EONIA i gcomhréir leis an tábla seo a leanas:

                        Tagarmharc arna athsholáthar

                        Ráta Athsholáthair

                        Luach Coigeartaithe Corrlaigh

                        EONIA

                        ISIN EU0009659945

                        Ráta gearrthéarmach an Euro (€STR)

                        ISIN EU000A2X2A25

                        0,085

               Airteagal 2
               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm ag an Rialachán seo amhail ón 3 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 21.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Rialachán (AE) 2016/1011 ó Pharlaimint na hEorpa agus ón gComhairle an 8 Meitheamh 2016 maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais nó chun feidhmíocht cistí infheistíochta a thomhas agus lena leasaítear Treoir 2008/48/CE agus Treoir 2014/17/AE agus Rialachán (AE) Uimh. 596/2014 (IO L 171, 29.6.2016, lch. 1).

                     (2)

                        Rialachán Cur Chun Feidhme (AE) 2019/482 ón gCoimisiún an 22 Márta 2019 lena leasaítear Rialachán Cur Chun Feidhme (AE) 2016/1368 ón gCoimisiún lena mbunaítear liosta de thagarmharcanna criticiúla a úsáidtear i margaí airgeadais de bhun Rialachán (AE) 2016/1011 ó Pharlaimint na hEorpa agus ón gComhairle (IO L 82, 25.3.2019, lch. 26).

                     (3)

                        Rialachán (AE) 2021/168 ó Pharlaimint na hEorpa agus ón gComhairle an 10 Feabhra 2021 lena leasaítear Rialachán (AE) 2016/1011 a mhéid a bhaineann le spot-tagarmharcanna malairte eachtraí áirithe de chuid tríú tíortha a dhíolmhú agus athsholáthairtí le haghaidh tagarmharcanna ar scor áirithe a ainmniú, agus lena leasaítear Rialachán (AE) Uimh. 648/2012 (IO L 49, 12.2.2021, lch. 6).

                     (4)

                        Treoir 2014/65/AE ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE Téacs atá ábhartha maidir le LEE (IO L 173, 12.6.2014, lch. 349).


title: RIALACHÁN CUR CHUN FEIDHME (AE) .../... ÓN gCOIMISIÚN lena leagtar síos sonraíochtaí teicniúla na gceanglas i ndáil le sonraí le haghaidh na topaice ‘Slabhraí Luacha Domhanda’ de bhun Rialachán (AE) 2019/2152 ó Pharlaimint na hEorpa agus ón gComhairle

text:
               RIALACHÁN CUR CHUN FEIDHME (AE) .../... ÓN gCOIMISIÚN

               an 13.6.2022

               lena leagtar síos sonraíochtaí teicniúla na gceanglas i ndáil le sonraí le haghaidh na topaice ‘Slabhraí Luacha Domhanda’ de bhun Rialachán (AE) 2019/2152 ó Pharlaimint na hEorpa agus ón gComhairle

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2019/2152 ó Pharlaimint na hEorpa agus ón gComhairle an 27 Samhain 2019 maidir le staidreamh gnó Eorpach, lena n‑aisghairtear 10 ngníomh dlí i réimse an staidrimh gnó
                  1
               , agus go háirithe Airteagal 7(1) agus Airteagal 17(6) de,

               De bharr an mhéid seo a leanas:

               (1)Sonraí maidir leis an topaic 'Slabhraí Luacha Domhand’ a liostaítear in Iarscríbhinn I a ghabhann le Rialachán (AE) 2019/2152, ionas go bhféadfar na sonraí sin a chur ar fáil, uair amháin gach trí bliana, de bhun Iarscríbhinn II a ghabhann leis an Rialachán sin, bunaithe ar shonraí inchomparáide agus comhchuibhithe, agus d’fhonn cur chun feidhme ceart na topaice ‘Slabhraí Luacha Domhanda’ a dhéanfaidh na Ballstáit a áirithiú, is éard a dhéanfaidh an Coimisiún na hathróga, an t‑aonad tomhais, an pobal staidrimh, na haicmiúcháin agus na miondealuithe, an sprioc-am le haghaidh tharchur na sonraí, an chéad tréimhse thagartha, agus an sprioc-am le haghaidh na tuarascála cáilíochta a shonrú.

               (2)Na bearta dá bhforáiltear sa Rialachán seo, is bearta iad atá i gcomhréir leis an tuairim ón gCoiste um an gCóras Staidrimh Eorpach,

               TAR ÉIS AN RIALACHÁN SEO A GHLACADH:

               Airteagal 1

               Maidir leis an topaic ‘Slabhraí Luacha Domhanda’ dá dtagraítear i Rialachán (AE) 2019/2152, tarchuirfidh na Ballstáit chuig an gCoimisiún (Eurostat) na sonraí le haghaidh na tréimhse tagartha i gcomhréir leis an Iarscríbhinn a ghabhann leis an Rialachán seo.

               Airteagal 2

               Tarchuirfear an tuarascáil cháilíochta thríbhliantúil le haghaidh na topaice ‘Slabhraí Luacha Domhanda’ laistigh de 24 mhí tar éis dheireadh na bliana deireanaí den tréimhse tagartha.

               Airteagal 3

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 13.6.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 327, 17.12.2019, lch. 1.

    ---documentbreak---

               IARSCRÍBHINN

               Sonraíochtaí teicniúla na gceanglas sonraí maidir leis an topaic ‘Slabhraí Luacha Domhanda’

                        Raon feidhme (sonraí maidir leis an topaic slabhraí luacha domhanda)

                        Athróg

                        (i) Feidhmeanna gnó

                        (1) An líon fostaithe agus daoine féinfhostaithe

                        (ii) Slabhraí Luacha Domhanda

                        (2) An líon fiontar a bhíonn ag ceannach earraí ón gcoigríoch

                        (3) An líon fiontar a bhíonn ag soláthar earraí ar an gcoigríoch

                        (4) An líon fiontar a bhíonn ag ceannach seirbhísí ón gcoigríoch

                        (5) An líon fiontar a bhíonn ag soláthar earraí ar an gcoigríoch

                        (iii) Foinsiú idirnáisiúnta

                        (6) An líon fiontar a bhíonn ag déanamh foinsiú idirnáisiúnta

                        (7) An líon post a cruthaíodh san fhiontar mar thoradh ar fhoinsiú idirnáisiúnta

                        (8) An líon post a cailleadh (nó a athlonnaíodh chuig an gcoigríoch) mar thoradh ar fhoinsiú idirnáisiúnta

                        (9) An líon fiontar a bhfuil foinsiú idirnáisiúnta déanta acu nó a bhfuil sé beartaithe acu sin a dhéanamh

                        (iv) Imeachtaí a bhfuil tionchar acu ar shocruithe slabhraí luacha domhanda

                        (10) An líon fiontar gníomhach

               Ní thagraíonn na hathróga (2), (3), (4) agus (5) ach d’fhiontair a thuairiscíonn luach atá níos airde ná EUR 100 000 le haghaidh ar a laghad cineál amháin earraí nó seirbhísí a ceannaíodh ón gcoigríoch (athróga (2) agus (4)) nó a soláthraíodh ar an gcoigríoch (athróga (3) agus (5)) i mbliain deiridh na tréimhse tagartha. Níor cheart na sonraí a bhailiú i gcás na bhfiontar sin a bhfuil an luach réamhluaite níos lú ná EUR 100 000 dóibh le haghaidh na hathróige comhfhreagraí.

                        Aonad tomhais

                        Luach absalóideach

                        An pobal staidrimh

                        Le haghaidh gach athróige: Táirgeoirí margaidh Ranna B go N de NACE ina bhfuil 50 fostaí nó duine féinfhostaithe nó níos mó i mbliain deiridh na tréimhse tagartha.

                        Miondealuithe

                        Athróg (1) An líon fostaithe agus daoine féinfhostaithe:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na gníomhaíochta

                        ·Comhiomláin ranna NACE:

                        oMéid Iomlán: B+C+D+E+F+G+H+I+J+K+L+M+N (Tionscal, tógáil agus seirbhísí gnó)

                        oB+C+D+E+F (Tionscal agus tógáil)

                        oG+H+I+J+K+L+M+N (Seirbhísí gnó)

                        2. Miondealú de réir na feidhme gnó

                        ·Iomlán - Aon fheidhm ghnó

                        ·Príomhfheidhmeanna gnó

                        ·Tacú le feidhmeanna gnó

                        ·Táirgeadh earraí

                        ·Iompar, lóistíocht agus stóráil

                        ·Margaíocht, díolachán agus seirbhís iardhíolacháin

                        ·Teicneolaíocht faisnéise

                        ·Bainistíocht agus riarachán

                        ·Innealtóireacht agus seirbhísí teicniúla gaolmhara

                        ·Taighde agus forbairt

                        ·Feidhmeanna eile gnó

                        3. Miondealú de réir aicme mhéide an líon fostaithe agus daoine féinfhostaithe:

                        Le cur ar fáil sna cásanna seo a leanas amháin: Méid Iomlán: B+C+D+E+F+G+H+I+J+K+L+M+N (Tionscal, tógáil agus seirbhísí gnó), agus le haghaidh an mhéid seo a leanas amháin: Iomlán - Aon fheidhm ghnó, príomhfheidhmeanna gnó agus feidhmeanna tacaíochta gnó.

                        ·Iomlán - 50 fostaí nó duine féinfhostaithe nó níos mó.

                        ·Fiontair mheánmhéide – 50-249 fostaí agus duine féinfhostaithe

                        ·Fiontair mhóra - 250 fostaí agus duine féinfhostaithe nó níos mó.

                        Athróg (2) An líon fiontar a bhíonn ag ceannach earraí ón gcoigríoch

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na gníomhaíochta

                        ·Mar an gcéanna le hathróg (1)

                        2. Miondealú de réir an chineáil earraí a ceannaíodh

                        ·Amhábhair a úsáidtear i do phróiseas táirgthe féin

                        ·Comhpháirteanna atá mar chuid de do tháirge féin

                        ·Innealra agus trealamh teicniúil eile a úsáideann do chuideachta féin

                        ·Earraí a dhearann do chuideachta féin lena n‑athdhíol ar mhargaí intíre nó ar mhargaí eachtracha

                        ·Earraí a dhearann do chuideachta eile lena n‑athdhíol ar mhargaí intíre nó ar mhargaí eachtracha

                        ·Earraí eile

                        ·Iomlán

                        3. Miondealú de réir an limistéir gheografaigh

                        ·Ballstáit an Aontais Eorpaigh

                        ·Tíortha Eorpacha nach Ballstáit den Aontas Eorpach iad

                        ·Tíortha neamh-Eorpacha

                        ·Tíortha lasmuigh den Aontas (tíortha nach Ballstáit den Aontas iad)

                        ·Iomlán

                        Athróg (3) An líon fiontar a bhíonn ag soláthar earraí ar an gcoigríoch

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na gníomhaíochta

                        ·Mar an gcéanna le hathróg (1)

                        2. Miondealú de réir an chineáil earraí arna soláthar

                        ·Amhábhair a úsáideann do chustaiméirí ar an gcoigríoch mar chuid dá bpróiseas táirgthe féin

                        ·Comhpháirteanna a úsáideann custaiméirí ar an gcoigríoch mar chuid dá dtáirge féin

                        ·Innealra agus trealamh teicniúil eile a úsáideann do chustaiméirí ar an gcoigríoch

                        ·Earraí deiridh a dhearann do chuideachta féin lena n‑athdhíol

                        ·Earraí deiridh a dhearann do chuideachta eile lena n‑athdhíol

                        ·Earraí eile

                        ·Iomlán

                        3. Miondealú de réir an limistéir gheografaigh

                        ·Mar an gcéanna le hathróg (2)

                        Athróg (4) An líon fiontar a bhíonn ag ceannach seirbhísí ón gcoigríoch agus
                        athróg (5) An líon fiontar a bhíonn ag soláthar earraí ar an gcoigríoch:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na gníomhaíochta

                        ·Mar an gcéanna le hathróg (1)

                        2. Miondealú de réir an chineáil seirbhísí

                        ·Iompar, lóistíocht agus stóráil

                        ·Margaíocht, díolachán agus iardhíolachán

                        ·Seirbhísí teicneolaíochta faisnéise

                        ·Bainistíocht agus riarachán

                        ·Innealtóireacht agus seirbhísí teicniúla gaolmhara

                        ·Taighde agus forbairt

                        ·Cineálacha eile seirbhísí

                        ·Iomlán

                        3. Miondealú de réir an limistéir gheografaigh

                        ·Mar an gcéanna le hathróg (2)

                        Athróg (6) An líon fiontar a bhíonn ag déanamh foinsiú idirnáisiúnta:

                        A. Miondealú de réir na gníomhaíochta agus na haicme méide:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na gníomhaíochta

                        ·Mar an gcéanna le hathróg (1)

                        Le soláthar le haghaidh na haicme méide iomláine amháin (Iomlán – 50 fostaí agus duine féinfhostaithe agus níos mó):

                        ·ranna NACE: B, C, D, E, F, G, H, I, J, K, L, M, N

                        2. Miondealú de réir aicme mhéide an líon fostaithe agus daoine féinfhostaithe:

                        ·Mar an gcéanna le hathróg (1)

                        B. Miondealú de réir na feidhme gnó agus de réir an chineáil comhpháirtí gnó:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na feidhme gnó

                        ·Mar an gcéanna le hathróg (1)

                        2. Miondealú de réir an chineáil comhpháirtí gnó

                        ·Iomlán - Aon chomhpháirtí gnó

                        ·Eisfhoinsiú - comhpháirtí gnó lasmuigh den ghrúpa fiontair

                        ·Foinsiú inmheánach - Comhpháirtí gnó laistigh den ghrúpa fiontair féin

                        C. Miondealú de réir na feidhme gnó agus an limistéir gheografaigh:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir na feidhme gnó

                        ·Mar an gcéanna le hathróg (1)

                        2. Miondealú de réir an limistéir gheografaigh

                        ·Ballstáit an Aontais Eorpaigh

                        ·Tíortha lasmuigh den Aontas (tíortha nach Ballstáit den Aontas iad)

                        ·An Ríocht Aontaithe

                        ·Tíortha Eorpacha nach Ballstáit den Aontas Eorpach iad

                        ·An tSín

                        ·An India

                        ·Tíortha eile na hÁise agus na hAigéine

                        ·Stáit Aontaithe Mheiriceá agus Ceanada

                        ·Meiriceá Láir agus Theas

                        ·An Afraic

                        ·Iomlán

                        Athróg (7) an líon post a cruthaíodh san fhiontar mar thoradh ar fhoinsiú idirnáisiúnta:

                        A. Miondealú de réir na gníomhaíochta

                        ·Mar an gcéanna le hathróg (1)

                        B. Miondealú de réir na feidhme gnó

                        ·Mar an gcéanna le hathróg (1)

                        C. Briseadh síos de réir stádas poist ardscileanna

                        ·Iomlán

                        ·Poist ardoilte

                        ·Poist nach bhfuil ardoilte

                        Athróg (8) an líon post a cailleadh (nó a athlonnaíodh chuig an gcoigríoch) mar thoradh ar fhoinsiú idirnáisiúnta:

                        A. Miondealú de réir na gníomhaíochta

                        ·Mar an gcéanna le hathróg (1)

                        B. Miondealú de réir na feidhme gnó

                        ·Mar an gcéanna le hathróg (1)

                        C. Miondealú de réir stádas poist ardscileanna

                        ·Mar an gcéanna le hathróg (7)

                        ·Athróg (9) An líon fiontar a bhfuil foinsiú idirnáisiúnta déanta acu nó a bhfuil sé beartaithe acu sin a dhéanamh:

                        A. Miondealú de réir spreagadh foinsithe idirnáisiúnta agus thábhacht na bhfachtóirí:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir spreagadh foinsithe idirnáisiúnta

                        ·Costais saothair a laghdú

                        ·Laghdú ar chostais seachas costais saothair

                        ·Rochtain ar mhargaí nua

                        ·Easpa saothair cháilithe sa tír chónaithe

                        ·Rochtain ar shaineolas/teicneolaíochtaí speisialaithe

                        ·Cáilíocht fheabhsaithe nó táirgí nua a thabhairt isteach

                        ·Fócas ar an bpríomhghnó

                        ·Laghdú ar amanna seachadta

                        ·Cinntí straitéiseacha a rinne ceann an ghrúpa

                        ·Rialáil fhabhrach ar an gcoigríoch a dhéanann difear don fhiontar, e.g. níos lú rialáil chomhshaoil, córas cánach fabhrach

                        ·Na heachtraí a tharla le déanaí agus fachtóirí tráthúla eile (trí mhír ar a mhéad) a chur san áireamh.

                        2. Miondealú de réir thábhacht na bhfachtóirí

                        ·Tábhacht mhór

                        ·Measartha tábhachtach

                        ·Gan tábhacht

                        ·Ní bhaineann le hábhar / Níl a fhios agam

                        B. Miondealú de réir bacainní foinsithe idirnáisiúnta agus thábhacht na bhfachtóirí:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir bacainní ar fhoinsiú idirnáisiúnta

                        ·Bacainní dlí nó riaracháin

                        ·Saincheisteanna cánachais

                        ·Taraifí agus bacainní trádála

                        ·Rochtain ar mhaoiniú nó srianta airgeadais eile

                        ·Bacainní teanga nó cultúrtha

                        ·Ní mór a bheith gar do chliaint atá ann faoi láthair i [tír chónaithe]

                        ·Deacrachtaí maidir le soláthraithe féideartha/oiriúnacha a shainaithint thar lear

                        ·Neamhchinnteacht maidir le cáilíocht na dtáirgí/seirbhísí atá le soláthar ar an gcoigríoch

                        ·Easpa lucht saothair cháilithe ar an gcoigríoch

                        ·An imní atá ar na fostaithe (lena n‑áirítear na ceardchumainn)

                        ·An imní fhoriomlán atá ann go sáróidh an oibríocht foinsithe na sochair a bhfuil coinne leo

                        ·Bacainní agus fachtóirí, ag cur san áireamh imeachtaí a tharla le déanaí agus bacainní agus fachtóirí tráthúla eile (trí mhír ar a mhéad).

                        2. Miondealú de réir thábhacht na bhfachtóirí

                        ·Mar an gcéanna le hathróg (9), miondealú (A)

                        ·Athróg (10) An líon fiontar gníomhach:

                        Ní mór na sonraí a sholáthar mar theaglaim de na miondealuithe uile a liostaítear thíos.

                        1. Miondealú de réir imeachtaí nó saincheisteanna a bhfuil tionchar acu ar shocruithe slabhraí luacha domhanda le haghaidh an fhiontair:

                        ·Imeachtaí nó saincheisteanna tráthúla a dhéanann difear d’fháil earraí nó do rochtain ar sheirbhísí

                        ·Imeachtaí nó saincheisteanna tráthúla a bhaineann le gluaiseacht earraí agus pearsanra chuig an gcoigríoch

                        ·Imeachtaí nó saincheisteanna tráthúla a dhéanann difear do na gníomhaíochtaí foinsithe idirnáisiúnta agus do na gníomhaíochtaí cúlfhoinsithe idirnáisiúnta

                        ·Imeachtaí nó saincheisteanna reatha eile a dhéanann difear do shocruithe maidir le slabhraí luacha domhanda

                        Díríonn an miondealú seo ar theagmhais nó saincheisteanna tráthúla a bhféadfadh tionchar a bheith acu ar shocruithe maidir le slabhraí luacha domhanda, agus ní féidir níos mó ná 15 mhír a bheith ann.

                        2. Miondealú de réir thábhacht na bhfachtóirí

                        ·Mar an gcéanna le hathróg (9), miondealú (A)

                        An spriocdháta le haghaidh sonraí a tharchur

                        Am + 21 mí

                        An chéad tréimhse thagartha

                        2021-2023

                        Simplithe agus

                        sonraíochtaí breise

                        An riail maidir le 1 %

                        Féadfar an riail maidir le 1 % a chur i bhfeidhm. Ní gá athróga a thiomsú faoin ngníomh cur chun feidhme seo más lú ná 1 % d’iomlán an Aontais ranníocaíocht an Bhallstáit i gcás líon na bhfiontar ina bhfuil 50 fostaí agus duine féinfhostaithe nó níos mó, ar leibhéal comhiomlánaithe NACE B-N, le haghaidh na bliana tagartha is déanaí a bhfuil na sonraí ar fáil ina leith faoin dáta T-18 mí.

                        Sonraí a bhailiú

                        Baileofar nó gheofar na sonraí fiontair seo a leanas ó chláir nó ó fhoinsí sonraí staidrimh nó riaracháin eile:

                        - príomhghníomhaíocht eacnamaíoch an fhiontair, ag deireadh bhliain deiridh na tréimhse tagartha, bliain T,

                        - an líon fostaithe agus daoine féinfhostaithe, i mbliain deiridh na treoirthréimhse, bliain T, agus

                        - faisnéis maidir le rannpháirtíocht do ghrúpa fiontair.

                        Féadfar sonraí eile (amhail príomhfheidhm ghnó an fhiontair) a bhailiú nó a fháil ó chláir nó ó fhoinsí sonraí staidrimh nó riaracháin eile, in ionad an tsuirbhé.

                        Cuirfear sainmhínithe breise ar athróga, ar mhiondealuithe agus ar mholtaí modheolaíochta ar fáil i lámhleabhar tiomsaitheoirí na slabhraí luacha domhanda. Foilseoidh Eurostat an chéad eagrán de lámhleabhar tiomsaitheoirí na slabhraí luacha domhanda faoi Mheitheamh 2023.